《贷米于人无应者》
清代·沈光文

同是穷途同作客，饱得烟霞煮得石。但使清虚腹里存，诗瘦偏多新意格。

也知诗瘦恰随秋，高飞秋色入浯州。苍狗浮云倏变幻，老我狂愚我自羞。

西山尚有中子在，周全应尽性天爱。乃竟二饿千载垂，旅处寡亲益增忾。

我来避世如避秦，上下无交馈赠屯。倘能屈曲为小贬，何妨白日竟骄人。

骄人者流世所敬，不辨笑邪反笑正。大家势利正营营，谁向此中审究竟。

昨夜梦中谁赠云，醒时拾得似纷纷。人间世事尚难料，如何天上获相分。

感此高谊思所报，木瓜何以投永好。今日幼安固如何，却亦未曾除皂帽。

作者简介：（?—1673）明末清初浙江鄞县人，字文开，一字斯庵。明贡生，南明永历时，官太仆寺卿。后隐居台湾，与韩文琦等结诗社，所作诗称《福台新咏》。有《花木杂记》、《古今体诗》及文集。